和張校書吳縣廳前冬日雙開牡丹歌
作者：王禹偁
朝代：宋

paragraphs: 君不見年年三月千叢媚，紫爛紅繁誇勝異。
尋常人戴滿頭歸，醉折狂分不爲貴。
枝閑葉盡根空培，人情皆待明年開。
化工自有呼魂術，霜前喚下瓊瑶臺。
王母親將金粉傅，麻姑齊借霓裳來。
主人蓋是神仙才，不然此物胡爲而來哉。
二姬勸酒誰引滿，長洲懶吏先舉杯。
多感同年與攀折，吟詩欲謝難輕發。
青宮校書方遁跡，代我作歌如錦拆。
他年吾輩功業成，與君共作騎鯨客。